b'\n_START_ARTICLE_\nFerdinand I. Habsbur\xc5\xa1ko-Lotarin\xc5\xa1ki\n_START_SECTION_\n\xc5\xbdivljenje\n_START_PARAGRAPH_\nFerdinand I. je bil najstarej\xc5\xa1i sin Franca I. Avstrijskega in Marije Terezije Burbonsko-Neapeljske \xc2\xbbprincese Obeh Sicilij\xc2\xab. Leta 1831 se je poro\xc4\x8dil z Marijo Ano Savojsko, vendar v zakonu nista imela otrok, kar je verjetno posledica njegovega zdravja. Trpel je za napadi epilepsije in hidrocefalijo in bil v razvoju zaostal._NEWLINE_Od leta 1829 je sodeloval pri nekaterih vladarskih poslih, leta 1830 pa je bil kronan za ogrskega kralja, vendar je bila do smrti o\xc4\x8deta njegova samostojnost zelo omejena. Po o\xc4\x8detovi smrti je bil kronan za cesarja, vendar zaradi omejenih sposobnosti ni vladal samostojno, temve\xc4\x8d je v njegovem imenu vladala dr\xc5\xbeavna konferenca, ki so jo sestavljali nadvojvoda Franc Karel in nadvojvoda Ludvik, dr\xc5\xbeavni kancler Metternich, grof Franz Anton von Kolowrat-Liebsteinsky. Po vodilni osebnosti konference, knezu Metternichu, obdobje Ferdinandovega vladanja pogosto imenujemo metternichov absolutizem._NEWLINE_Leta 1836 je bil kot zadnji Habsbur\xc5\xbean kronan za \xc4\x8de\xc5\xa1kega, leta 1838 za lombardskega kralja._NEWLINE_Po izbruhu mar\xc4\x8dne revolucije leta 1848 je z dvorom pobegnil v Innsbruck, se na Dunaj vrnil avgusta in po izbruhu oktobrske vstaje pobegnil v Olomouc. Tam je 2. decembra 1848 odstopil v korist ne\xc4\x8daka, Franca Jo\xc5\xbeefa._NEWLINE_Po odstopu je \xc5\xbeivel na Moravskem in v Pragi ter se ukvarjal z vodenjem svojih \xc4\x8de\xc5\xa1kih posesti, ki so pod njegovim vodstvom cvetela.'